**И Н Ф О Р М А Ц И Я**

за дейността на Централната избирателна комисия при произвеждане на изборите за президент и вицепрезидент на Република България и за избиране на общински съветници и кметове по жалбите и сигналите

На 23 октомври 2011 г. се произведоха изборите за президент и вицепрезидент на републиката и изборите за общински съветници и кметове. На 30 октомври 2011 г. се произведе нов избор за президент и вицепрезидент на републиката. На същата дата в 173 общини и 831 кметства се произведе втори тур на изборите за кметове на общини и кметства.

С решение № 8 от 11 май 2011 г. Централната избирателна комисия създаде работна група по жалбите. Всички жалби бяха поставени за разглеждане своевременно на заседанията и ЦИК се е произнесла с решения по тях. Сигналите, жалбите и предложенията и взетите по тях решения на ЦИК могат да послужат при бъдещо усъвършенстване на изборното законодателство и практика.

Депозираните в ЦИК жалби и сигнали се вписваха в отделни регистри според техните податели и предмета на твърдяните нарушения се вписваха в отделни регистри.

Жалбите и сигналите, които се отнасяха до въпроси от компетентността на общинските избирателни комисии, своевременно бяха препращани на съответната ОИК за разглеждане и решаване.

По жалбите срещу решенията на ОИК ЦИК се произнасяше в законоустановения срок.

Въз основа на подадените жалби и сигнали могат да се обособят следните групи въпроси и проблеми, с които ЦИК е била сезирана:

**Съдебни обжалвания на решения на ЦИК**

До 11 ноември 2011 г. бяха образувани 166 дела по жалби срещу решения на Централната избирателна комисия. Производствата по тях могат да се групират най-общо в следните групи: 1) производства по чл. 26, ал. 7 и 8 във връзка с чл. 26, ал. 1, т. 5 от ИК срещу решения на ЦИК по назначаване на ОИК; 2) производства по чл. 26, ал. 8 във връзка с чл. 90, ал. 5 срещу решения на ЦИК по регистрация на партии и коалиции от партии в изборите за президент и вицепрезидент на републиката и за общински съветници и кметове, както и производства по чл. 26, ал. 8 във връзка чл. 96, ал. 10 от ИК по регистрацията на инициативните комитети при произвеждането на изборите за президент и вицепрезидент на републиката; 3) производства по обжалване на решения на ЦИК, с които комисията се е произнесла по жалби срещу решения на ОИК. Останалите жалби не могат да бъдат присъединени към нито една от обособените групи и ще бъдат разгледани отделно.

По жалбите от първата група (чл. 26, ал. 7 във връзка с чл. 26, ал. 1, т. 5 от ИК) ВАС е образувал и се произнесъл по общо 104 дела, като по 4 от делата жалбите са уважени и решенията на ЦИК са отменени (в два от случаите – частично), по 6 дела жалбите са оставени без разглеждане, а по останалите 94 дела жалбите са отхвърлени и решенията на ЦИК са оставени в сила.

По жалбите от втората група (чл. 26, ал. 8 във връзка с чл. 90, ал. 5 и чл. 96, ал. 10 от ИК) ВАС е образувал и се е произнесъл по общо 19 дела, като по 8 от делата жалбите са уважени и решенията на ЦИК – отменени, по 4 от делата жалбите са оставени без уважение, производствата по 7 дела са прекратени и жалбите са препратени по компетентност на Административен съд София-град.

Срещу решения на ЦИК, с които комисията се е произнесла по жалби срещу решения на ОИК, ВАС е образувал и се е произнесъл по общо 13 дела, като всички жалби са оставени без разглеждане като недопустими, тъй като решенията на ЦИК са необжалваеми, и производствата по тях са прекратени.

По жалбите от последната група, които не могат да бъдат присъединени към нито една от обособените групи, ВАС е образувал и се е произнесъл по общо 29 дела, като по 2 дела решенията на ЦИК са отменени, по 8 дела жалбите са изпратени по подсъдност на Административен съд – София-град и производствата пред ВАС са прекратени, по 13 дела жалбите са оставени без разглеждане или са отхвърлени.

**Жалби пред ЦИК по регистрации**

В Централната избирателна комисия постъпиха общо 177 жалби срещу решения на общинските избирателни комисии по регистрации.

Производствата по тях могат да бъдат систематизирани в четири основни групи:

- жалби по чл. 33, ал. 3 от ИК във връзка с чл. 33, ал. 1, т. 14 от ИК срещу решения на ОИК за регистрации на партии, коалиции от партии, местни коалиции и инициативни комитети за участие в изборите за общински съветници и кметове в съответната община;

- жалби по чл. 33, ал. 3 от ИК във връзка с чл. 33, ал. 1, т. 15 от ИК срещу решения на ОИК за регистрации на кандидатите за общински съветници, кметове на общини и кметове на кметства в съответната община;

- жалби по чл. 33, ал. 3 във връзка с чл. 33, ал. 1, т. 16 от ИК относно решения на ОИК за заличаване на регистрацията на кандидати за общински съветници и кметове, в случаите когато се е установило, че съответните кандидати не отговарят на законовите изисквания за наличие на пасивно избирателно право по чл. 4, ал. 5 или ал. 6 от ИК, както и когато подписката в подкрепа на независимия кандидат не съответства на изискванията по чл. 125, ал. 1 от ИК;

- жалби срещу решения на ОИК за регистрация на застъпници в изборите за президент и вицепрезидент на републиката и за общински съветници и кметове на 23 октомври 2011 г.

Жалбите от първата група (по чл. 33, ал. 3 във връзка с чл. 33, ал. 1, т. 14 от ИК) са 62, от които 12 са оставени без уважение, 12 са оставени без разглеждане като недопустими, 37 жалби са приети за основателни и обжалваните решения на ОИК – отменени, а в една е потвърдено решението на ОИК.

Жалбите от втората група (по чл. 33, ал. 3 във връзка с чл. 33, ал. 1, т. 15 от ИК) са 67. ЦИК е приела за основателни 33 жалби и е отменила обжалваните решения на ОИК, 5 са оставени без разглеждане, по 1 производството е прекратено и са дадени задължителни указания на ОИК за изпълнение, 26 са оставени без уважение, по 2 от тях е налице отказ за произнасяне по жалба при условията на чл. 20, ал. 2, изр. 1 от ИК.

Жалбите от третата група (по чл. 33, ал. 3 във връзка с чл. 33, ал. 1, т. 16 от ИК) са 43, от които ЦИК е приела за основателни 12 жалби и е отменила обжалваните решения на ОИК, 3 жалби са оставени без разглеждане, а 27 са оставени без уважение, по една от жалбите е налице отказ за произнасяне по жалба при условията на чл. 20, ал. 2, изр. 1 от ИК.

Жалбите от четвъртата група (по чл. 33, ал. 3 във връзка с чл. 33, ал. 1, т. 19 от ИК) са общо 5, като 2 от тях са уважени и решенията на ОИК са отменени, една от жалбите е оставена без разглеждане като недопустима, по една от жалбите производството е прекратено и са дадени задължителни указания на ОИК за изпълнение, една е оставена без уважение.

**Жалби пред ЦИК, свързани с предизборна агитация**

В ЦИК постъпиха 57 жалби, касаещи предизборна агитация. Комисията остави без уважение 31 жалби, без разглеждане – 8 жалби, а 18 жалби бяха уважени. Осем от жалбите се отнасяха до агитация, свързана с произвеждането на изборите за президент и вицепрезидент на републиката. Четири от жалбите бяха отхвърлени като неоснователни, а останалите четири жалби са намерени за основателни.

Във връзка с жалбите по повод на предизборна агитация и агитационни материали ЦИК постанови следните решения: № 611-МИ, 759-МИ, 766-МИ, 798-МИ, 832-МИ, 901-МИ, 1006-МИ, 1009-МИ, 1019-МИ, 1029-МИ, 1048-МИ, 1086-МИ, 1097-МИ, 1102-ПВР/МИ, 1108-МИ, 1114-МИ, 1115-МИ, 1132-МИ, 1143-ПВР/МИ, 1146-МИ, 1147-МИ, 1151-ПВР/МИ, 1152-ПВР/МИ, 1153-ПВР/МИ, 1155-МИ, 1160-ПВР/МИ, 1168-МИ, 1185-МИ, 1194-МИ, 1196-МИ, 1205-МИ, 1213-ПВР/МИ, 1218-ПВР/МИ, 1223-ПВР/МИ, 1224-ПВР/МИ, 1235-МИ, 1236-МИ, 1237-МИ, 1244-МИ, 1250-МИ, 1259-МИ, 1260-МИ, 1272-МИ, 1275-МИ, 1280-ПВР/МИ, 1293-МИ, 1301-ПВР/МИ, 1302-ПВР/МИ, 1303-ПВР/МИ, 1304-МИ, 1310-МИ, 1313-МИ, 1327-МИ, 1379-ПВР/МИ, 1409-ПВР/МИ, 1430-ПВР/МИ.

**Жалби срещу решения и действия на ОИК**

В ЦИК постъпиха 41 жалби срещу решения на ОИК за назначаване на членове на секционни избирателни комисии (СИК). От тях без уважение са оставени 20 жалби, без разглеждане – 9 жалби, 12 от жалбите са уважени и решенията на ОИК – отменени.

В периода от конституирането на ЦИК до изборния ден на 23.10.2011 г. в ЦИК постъпиха 38 жалби срещу решения и действия на ОИК, както и срещу действия на членове на ОИК. Осем от постъпилите жалби са намерени за основателни и обжалваните решения на ОИК са отменени, като в един от случаите Централната избирателна комисия е дала на ОИК задължителни указания по приложението на закона. В останалите случаи жалбите са оставени съответно без разглеждане като недопустими и без уважение като неоснователни.

В периода между двата изборни дни, както и от 30 октомври 2011 г. до 3 ноември 2011 г. в ЦИК постъпиха 16 жалби. Седем от тях са уважени като обжалваните решения на ОИК – отменени. В останалите случаи жалбите са оставени съответно без разглеждане като недопустими и без уважение като неоснователни. Преобладаваща част от отменените решения на ОИК се отнасят до откази да бъдат регистрирани застъпници на кандидатите в срока след 23 октомври 2011 г., до откази за замени на членове на СИК, както и против незаконосъобразни произнасяния на ОИК по жалби за премахване на агитационни материали.

**Информация за изборните дни**

В изборните дни (23 и 30 октомври 2011 г.) в ЦИК бе създадена организация по получаването, разглеждането и произнасянето по сигнали и жалби. На 23.10.2011 г. в ЦИК постъпиха общо 382 жалби и сигнали, а на 30.10.2011 г. – общо 124.

В Централната избирателна комисия жалбите и сигналите се приемаха лично от подателите им, по поща, чрез куриер, по факс или по електронната поща. Постъпилите в ЦИК писмени жалби и сигнали, техните податели и предмет са вписани в отделни регистри.

Наред с писмените жалби и сигнали в ЦИК постъпваха жалби и сигнали и по телефона, които се завеждаха в самостоятелен регистър. Общият брой на жалбите и сигналите, постъпили по телефона в изборните дни, е съответно на 23.10.2011 г. – 113, а на 30.10.2011 г. – 9.

Въз основа на предмета на подадените жалби и сигнали могат да се обособят следните групи въпроси и проблеми, с които ЦИК е била сезирана в изборните дни на 23 и 30 октомври 2011 г.:

1) Невъзможност да се упражни правото на глас в изборите за общински съветници и кметове по следните причини: недопускане до гласуване поради отсъствие на лицето от основния избирателен списък и невъзможност да бъде дописано поради присъствието му в списъка на заличените лица, които нямат право да бъдат дописвани в избирателния списък в изборния ден, по чл. 187, ал. 1, т. 7 от ИК.

По този въпрос Централната избирателна комисия беше сезирана с множество сигнали, както и с писмо от Омбудсмана на Република България. Комисията прие, че не разполага с компетентност да се произнесе с решение относно лицата, които подлежат на вписване в избирателните списъци и реда за това, тъй като съгласно чл. 40, ал. 1 от ИК избирателните списъци се съставят от общинската администрация в населените места, в които се води регистър на населението, а изготвянето на списъка на заличените лицата по чл. 187, ал. 1, т. 7 от ИК, които нямат право да бъдат дописвани в избирателните списъци в изборния ден, е в правомощията на ГД „ГРАО” в МРРБ. В тази връзка Централната избирателна комисия не разполага и с правомощия по даване на указания на общинските администрации и ГД „ГРАО” в МРРБ относно лицата, които да бъдат включени или изключени от съответните списъци.

2) Струпване на избиратели пред избирателните секции, поради бавно протичане на процеса по гласуване, породило опасения на избиратели, че няма да успеят да упражнят правото си на глас до приключване на изборния ден.

По тези сигнали ЦИК даде указания на ОИК за подобряване на организацията по ефективното използване на кабините в СИК.

Поради наличието на множество сигнали, постъпили в писмена форма и устно по телефона за наличие на избиратели пред множество секции в различни населени места, които не са упражнили правото си на глас на 23.10.2011 г. и изразени опасения, че няма да могат да гласуват до 19,00 ч. на изборния ден и постъпили предложения за удължаване на изборния ден, ЦИК взе Решение № 1331-ПВР/МИ от 23 октомври 2011 г. С това решение изборният ден беше удължен до 20,00 ч. на 23 октомври 2011 г. Прие се член на секционната избирателна комисия да събере документите за самоличност на избирателите, които се намират пред изборното помещение към 20,00 ч. и все още не са упражнили правото си на глас, като според цитираното решение на ЦИК само тези избиратели се допускат до гласуване до 21,00 ч.

3) Сигнали относно нарушаване на забраната на чл. 136 от ИК за публикуване на резултати от социологически проучвания под каквато и да е форма 24 часа преди изборния ден и до края на изборния ден на територията на страната.

На 23 октомври 2011 г. ЦИК беше сезирана с такива сигнали срещу интернет сайтовете www.dnes.bg, www.vsekiden.bg, www.dariknews.bg, а на 30.10.2011 г. срещу www.blitz.bg, www.news.bg, www.dariknews.bg. С протоколни решения ЦИК прие да се дадат указания на лицата, отговорни за съдържанието на тези сайтове, за преустановяване на нарушението и сваляне на информацията, която според решението на ЦИК представлява прикрита форма на обявяване на резултатите от социологически проучвания.

В ЦИК беше получено писмо от Съвета за електронни медии, съдържащо твърдения за нарушения на чл. 136 от ИК от страна на няколко електронни медии. По повод на това писмо ЦИК взе решения с № 1390-ПВР/МИ, 1400-ПВР/МИ и 1401 ПВР/МИ от 28 октомври 2011 г., с които констатира извършване на нарушение в изборния ден на 23 октомври 2011 г. от страна на Нова телевизия, Дарик радио и Радио Фокус, и възложи на председателя на ЦИК да състави актове за установяване на административно нарушение срещу нарушителите.

4) Сигнали и жалби за осъществяване на предизборна агитация в изборния ден на 23 и 30 октомври 2011 г.

Установяването на нарушения на забраните на чл. 135, ал. 1 от ИК за разпространяване на агитационни материали в близост до избирателните секции и на чл. 135, ал. 5 от ИК за предизборна агитация в изборния ден, включително по електронните медии или печатни издания с локален обхват/разпространение е от компетентността на ОИК. Постъпващите в ЦИК сигнали по тези въпроси се препращаха на съответната ОИК за проверка и произнасяне с решение.

В ЦИК постъпи една жалба за нарушение на забраната за агитация в изборния ден (чл. 133, ал. 5 от ИК) в излъчен видеорепортаж на 23 октомври 2011 г. по телевизия Канал 3. По предложения проект за решение не беше постигнато необходимото мнозинство за вземане на решение. С Решение № 1360-ПВР/МИ от 27 октомври 2011 г. на ЦИК е налице отказ от произнасяне по жалбата поради липса на необходимото квалифицирано мнозинство.

На 30 октомври 2011 г. ЦИК разгледа и отхвърли като неоснователни три жалби срещу решения на ОИК – Банско, с които комисията е оставила без уважение жалби във връзка с неправомерна агитация в предизборния и изборния ден.

5) Сигнали и жалби, свързани с дейността на секционните избирателни комисии

Жалбите и сигналите, свързани с дейността на СИК, съдържаха твърдения за различни нарушения, извършвани от членове на СИК, като: предварително отделяне на бюлетини от кочана, предварително подпечатване на бюлетини с един печат, предварително попълване на бюлетини, съобщаване на глас на лични данни на избирателите, разкриване тайната на вота, създаване на затруднения на хората с увреждания да гласуват в избрана от тях подходяща секция, както и да гласуват с придружител.

Съгласно чл. 33, ал. 1, т. 13 от ИК решенията и действията на СИК се обжалват пред ОИК, чиито решения са окончателни. С оглед посочената разпоредба сигналите и жалбите против решения и действия на СИК се препращаха от ЦИК по компетентност на ОИК. Наред с това ЦИК взе Решение № 1399-ПВР/МИ от 28 октомври 2011 г., с което задължи СИК да вписват в избирателните списъци личните данни на избирателите без да ги съобщават гласно. Съобщение в този смисъл бе поставено и на интернет страницата на ЦИК. Чрез съобщение на Интернет страницата на ЦИК бяха дадени допълнителни разяснения на членовете на СИК относно гласуването на избиратели с увреждания на опорно-двигателни апарат или на зрението.

6) Жалби във връзка със сгрешени бюлетини

Централната избирателна комисия бе сезирана с жалби за сгрешени бюлетини в два конкретни случая – в Лакатник и Кубрат. Постъпилите жалби бяха разгледани от комисията и тя се произнесе по тях с решения № 1318-МИ от 23 октомври 2011 г. и № 1328-МИ от 23 октомври 2011 г.

7) Жалби и сигнали във връзка със застъпниците на кандидатите

С Решение № 1320-МИ от 23 октомври 2011 г. ЦИК отмени решение на ОИК – Девня, за отказ да се регистрират застъпници на кандидатите за президент и вицепрезидент Ивайло Калфин и Стефан Данаилов и указа на ОИК да бъде извършена тяхната регистрация. Жалбите и сигналите, свързани с дейността на застъпниците и отношенията между тях и СИК, които ЦИК получи в изборните дни, бяха препращани по компетентност на ОИК.

8) Сигнали за прозрачни бюлетини

Сигнали по отношение прозрачност на бюлетините за президент и вицепрезидент на републиката бяха подавани до ЦИК и в двата изборни дни – 23 и 30 октомври 2011 г. По искане на ЦИК във връзка с конкретен сигнал за прозрачност на бюлетини, постъпил в комисията преди изборния ден на 23 октомври 2011 г Министерски съвет възложи експертно изследване на бюлетините за президент и вицепрезидент на републиката и на бюлетините за общински съветници и кметове за община Разлог. Експертизата установи, че използваната хартия за изследваните бюлетини отговаря на изискванията на чл. 162, ал. 2 от ИК.

9) Купуване на гласове

Сигналите, съдържащи съмнения и твърдения за купуване на гласове, бяха препращани по компетентност на МВР и прокуратурата.

Като обобщение може да се отбележи следното:

Жалбите и сигналите, постъпили на 30 октомври 2011 г. бяха значително по-малобройни спрямо постъпилите на 23 октомври 2011 г. Това показва, че редица от проблемите, възникнали на първия тур, са били преодолени при произвеждането на новия избор и на втория тур. По подадените жалби и сигнали на 23 и 30 октомври 2011 г. ЦИК се произнесе в рамките на изборния ден. В единични случаи, когато сигналите не изискваха незабавна намеса от страна на ЦИК, те бяха докладвани и разглеждани след изборния ден. По сигнали и жалби от своята компетентност ЦИК, с оглед на бързина и оперативност публикува и съобщения на Интернет страницата си.